বিশ্ববিদ্যালয়ত পঢ়ি থকা সেইসময়ছোৱাত ২০০৫ চনৰ পৰা ইঠাই সিঠাইকৈ কেইবা ঠাইটো দিগন্তই ছেণ্ড এনিমেশ্বনৰ প্ৰদৰ্শন কৰিলে। তাৰ ভিতৰত গুৱাহাটী বিশ্ববিদ্যালয়, ২০০৬ চনত তেজপুৰ কেন্দ্ৰীয় বিশ্ববিদ্যালয়, ৰবীন্দ্ৰ ভৱন আদিতো প্ৰদৰ্শনী হ'ল। কিন্তু গোটেই প্ৰক্ৰিয়াটো হ'ল এক ব্যয়বহুল প্ৰক্ৰিয়া। সেই সময়ত দিগন্তই প্ৰজেক্টৰ ভাৰালৈ আনি লগৰ ল'ৰাৰ কেমেৰালৈ প্ৰদৰ্শনী কৰিছিল। ব্যয় হৈছিল পকেটৰ ধন। এনেধৰণে চেগা-চোৰোকাকৈ চলি আছিল দিগন্তৰ ছেণ্ড এনিমেশ্বনৰ যাত্ৰা। ইতিমধ্যে দিগন্ত জড়িত হৈ পৰিছিল আকাশবাণী গুৱাহাটী কেন্দ্ৰৰ সৈতে। মনোৰঞ্জনধৰ্মী অসমীয়া চেনেল ৰামধেনুৰো কৰ্মচাৰী দিগন্ত। ব্যস্ততাৰ মাজতো দিগন্তৰ শিল্পৰ যাত্ৰা কিন্তু থমকি ৰোৱা নাই। চিত্ৰ, ভাস্কৰ্যৰ লগতে জড়িত হৈ আছে নাটক, চিনেমাৰ মঞ্চসজ্জা, দৃশ্যসজ্জাৰ কামৰ সৈতেও। ড০ ভূপেন হাজৰিকাৰ মৃত্যুৰ পিছত শিল্পীজনৰ ১০০০ আবক্ষ মুৰ্তি নিৰ্মাণ কৰাটো দিগন্তৰ আন এক উল্লেখ যোগ্য কাম।
মনত এক দুৰ্বাৰ হেপাহ আছিল ছেণ্ড এনিমেশ্বনকলৈ কিবা এটা কৰাৰ। উত্তৰ পূৰ্বাঞ্চলত ছেণ্ড এনিমেশ্বনক আগবঢ়াই লৈ যোৱাৰ। ২০১৫ চনৰ নৱেম্বৰ মাহ। দিগন্ত মাধৱ গোস্বামীয়ে কেইজনমান সহযোগীকলৈ আৰম্ভ কৰিলে 'পূৰ্ণশিল্পম' নামৰ এটা অনুষ্ঠানৰ। সহযোগী কেইজনৰ ভিতৰত অন্যতম ছেণ্ড এনিমেশ্বনৰ কাহিনীকাৰ তথা নেৰেটৰ দেবাংগ পল্লব শইকীয়া। ইয়াৰ উপৰিও প্ৰায় দহজনীয়া দলটোত ৪জন বাদ্যযন্ত্ৰীৰ লগতে লাইট, ছাউণ্ড, কেমেৰাৰ দিশটো চোৱাৰ বাবে কেইবাজনো কাৰিকৰী লোক। এইদলটোৱে সুসংঘবদ্ধ ভাবে বিভিন্ন স্থানত আমন্ত্ৰণ ক্ৰমে প্ৰদৰ্শন কৰে ছেণ্ড এনিমেশ্বন। শেহতীয়াকৈ ৭ ফেব্ৰুৱাৰীত নলবাৰী নাট্য মন্দিৰত প্ৰদৰ্শিত হ'ল পূৰ্ণ শিল্পমৰ প্ৰদৰ্শনী। এতিয়া পূৰ্ণ শিল্পমৰ হাতত আছে এক দীঘলীয়া সুচী। তাৰ মাজত আছে ইতিমধ্যে উল্লেখ কৰা ডুবাই আৰু কাটাৰৰ দুটাকৈ আন্তৰাষ্ট্ৰীয় প্ৰদশৰ্নী।
"যিহেতু উত্তৰ পূৰ্বাঞ্চলত ছেণ্ড এনিমেশ্বন একেবাৰে নতুন, মই যেতিয়া প্ৰদৰ্শন আৰম্ভ কৰোঁ, মানুহে ভাবি নাপায় আচলতে কি হ'বগৈ। যেতিয়া তেঁওলোকৰ সন্মুখতে ক্ষন্তেকতে ইখনৰ পিছত সিখন ছবি দেখা পায় সকলো অভিভূত হৈ পৰে, মৌন হৈ পৰে প্ৰেক্ষাগৃহ। প্ৰদৰ্শনীৰ পিছত বহুতে মোৰ হাতটো চুই চাব বিচাৰে।"- দিগন্তই ছেণ্ড এনিমেশ্বনৰ প্ৰদৰ্শনীৰ অভিজ্ঞতাৰ কথা ক'লে এনেদৰে।
ছেণ্ড এনিমেশ্বনকলৈ দীঘলীয়া সপোন দিগন্ত মাধৱ গোস্বামীৰ। উত্তৰ পূৰ্বাঞ্চলত এই বিধ পৰিবেশ্য কলাক জনপ্ৰিয় কৰাৰ লক্ষ্যৰ লগতে ছেণ্ড এনিমেশ্বন প্ৰশিক্ষণৰ এটা প্ৰতিষ্ঠান গঢ়ি তোলাৰ সপোনো কঢ়িয়াই লৈ ফুৰিছে দিগন্তই। শিল্পী দিগন্ত মাধৱ গোস্বামীৰ এই যাত্ৰাত পূৰ্ণোদ্যমে সহযোগিতা আগবঢ়াই আহিছে পত্নী মেঘনা চৌধুৰী গোস্বামীয়ে।
বিভূতি লহকৰঃ এছিয়াৰপৰা মনোনীত একমাত্ৰ IUCN ৱৰ্ল্ড হেৰিটেজ হিৰ'
